Bandaríkjastjórn ætlar að hætta leynilegum aðgerðum til þess að komast yfir síma- og tölvupóstsamskipti blaðamanna, sem ríkið hefur notað til þess að komast á snoðir um leka frá stjórnvöldum.
AFP fréttastofan hefur þetta eftir yfirlýsingu dómsmálaráðuneytisins.
New York Times greindi frá því í vikunni að dómsmálaráðuneytið hafi, með mikilli leynd, reynt að fá samþykki dómara til þess að komast yfir tölvupóstsamskipti fjögurra blaðamanna Times. Vonuðust stjórnvöld til þess að komast þannig að því hver væri að leka upplýsingum til fjölmiðla. Þreifingarnar hófust í stjórnartíð Donald Trumps, og héldu áfram eftir að Joe Biden tók við embætti forseta. Fjölmiðlar segja þetta gróft brot á fjölmiðlafrelsi.
Dómsmálaráðuneytið sagði í yfirlýsingu sinni að það ætli að breyta um kúrs og hætta að reyna að komast að því hvaðan lekinn kemur með því að sækjast eftir upplýsingum fjölmiðla í gegnum dómskerfið. Öllum blaðamönnum sem reynt var að sækja upplýsingar frá hefur verið gert viðvart.
Fleiri bandarískir fjölmiðlar hafa greint frá því undanfarnar vikur að stjórnvöld hafi reynt að hlera síma þeirra eða sækja tölvupóstsamskipti.